text: Chefen giver fodboldfri: Vi får ikke lavet en skid
  21 juni 2018 kl. 14.09
  Et hold medarbejdere blev overrasket torsdag, da chefen gav dem tidligt fri og tog dem med til VM på storskærm i Fredericia. 
  Det er kølig realisme, der får Ole Nikolajsen til at give sine medarbejdere tidligt fri torsdag eftermiddag. 
  - Hvis der er fodbold i fjernsynet, får vi ikke lavet en skid alligevel. Det gør jeg heller ikke selv. Derfor gav jeg dem fri, så vi kunne komme ned og se fodbold sammen, siger han til TV SYD, da vi møder ham foran storskærmen i Fredericia. 
  Han driver den grafiske virksomhed ProPrint, der ligger i Fredericia. Der er fem medarbejdere i virksomheden, som blev meget glade, da de fik fri allerede klokken 13.30. Hvis Danmark går videre fra gruppespillet, bliver succesen gentaget. 
  - Hvis der kommer flere kampe i arbejdstiden, gør jeg nøjagtig det samme igen. Når vi alligevel ikke får lavet noget, kan man ligeså godt lave noget medarbejderpleje, siger Ole Nikolajsen.
  